Els guanyadors del primer concurs gastro-literari " Gust de revetlla " han estat l'equip El tres bandits, en la categoria familiar, i l'equip Taller de lectura 'El Cantador', en la categoria d'adults, tots dos de la Biblioteca Comarcal Josep Finestes i Monsalvo de Cervera.
Els guardons es van fer públics el 22 d'abril en el marc de la Revetlla de Sant Jordi de la biblioteca de Cervera, en un acte festiu que va comptar amb la presència de Ramon Royes i Guàrdia, paer en cap de la paeria de Cervera, i d'Ada Parellada, cuinera i membre del jurat del premi.
S'hi van projectar els vídeos de tots els equips cerverins que es van presentar al premi i es van poder tastar els plats concursants.
L'equip Els tres bandits van presentar una recepta basada en un clàssic de la literatura infantil de 1963, el conte de Tom Ungerer El tres bandits, publicat per Kalandraka.
La recepta té per ingredients principals pa de pessic, mousse de maduixa i xocolata, amb el quals s'ha simbolitzat elements de la il·lustració del conte, com ara la lluna plena o els vestits que es regalen als nens orfes, i s'ha volgut representar el doble caràcter dels bandits protagonistes, a través de la dolçor i la delicadesa de la mousse de maduixa que recorda la tendresa dels tres bandits que s'amaga darrera una imatge feroç.
Per la seva part, l'equip Taller de lectura cuinada 'El Cantador' s'ha inspirat en l'obra de Serafí Pitarra i Pau Bonyegues El Cantador: gatada cavalleresca, en vers i en català del que ara es parla, publicat per Arola.
La recepta l'han titulat Tapes Pitarra, i està feta amb pa de ceba, codonyat, poma, fuet, pebrot vermell i ametlla.
La recepta ha estat un joc fet a vuit mans, de la mateixa manera que l'obra El Cantador va ser escrita a quatre mans, entre amics, també com un divertiment.
S'ha triat la forma de tapa perquè els permet superposar ingredients, de forma que l'un amaga l'altre per descobrir diferents sensacions al paladar, com ho fan els personatges d'El Cantador, en què res és el que sembla i els protagonistes no troben les diferents veritats fins al final de l'obra.
Per a la factura del vídeo, l'equip ha volgut parodiar els programes televisius de cuina.
Aquesta ha estat la primera edició del concurs Gust de revetlla, una proposta llençada en el marc de la Revetlla de Sant Jordi de les biblioteques, pel Servei de Biblioteques del Departament de Cultura de la Generalitat de Catalunya.
El concurs convidava a presentar receptes de cuina inspirades en llibres, de ficció o no, presents en els fons de les 370 biblioteques públiques de Catalunya.
Les receptes s'havien de lliurar en forma de vídeo breu acompanyat d'un text amb la preparació de la recepta i la seva relació amb el llibre que les ha inspirat.
Es podia participar per equips de fins a quatre membres i en dues categories: familiar (amb un membre de menys de 14 anys, com a mínim) i adults (tots els membres majors de 14 anys).
El jurat ha valorat l'originalitat i la qualitat de la recepta, i ha estat format Ada Castells, escriptora i periodista; Ada Parellada, cuinera; Josep Sucarrats, cuiner; i Carme Fenoll, cap del Servei de Biblioteques.
El premi està dotat amb un pastís per als equips guanyadors més un sopar al restaurant Semproniana, i un pastís d'aniversari per a la biblioteca per la qual opten els equips guanyadors.
Moltes felicitats als equips guanyadors i a la Biblioteca Comarcal Josep Finestes i Monsalvo de Cervera!